|  |  |
| --- | --- |
| ΕΘΝΙΚΟ Μ. ΠΟΛΥΤΕΧΝΕΙΟ |  |
| **Σ Χ Ο Λ Η** | **Αθήνα, 23 Μαΐου 2014** |
| **ΑΡΧΙΤΕΚΤΟΝΩΝ ΜΗΧΑΝΙΚΩΝ** |  |

Πληροφορίες: **Βάρελη-Κοντομάρη Θεοδώρα**

**Τηλέφωνο: 210-7724174**

**Α Ν Α Κ Ο Ι Ν Ω Σ Η**

**ΓΙΑ ΚΑΤΑΤΑΞΗ ΠΤΥΧΙΟΥΧΩΝ**

Ανακοινώνεται στους **πτυχιούχους Πανεπιστημίων, Τ.Ε.Ι ή ισοτίμων προς αυτά, Α.Σ.Π.ΑΙ.Τ.Ε., της Ελλάδος ή του Εξωτερικού (αναγνωρισμένα από τον Δ.Ο.Α.Τ.Α.Π.) καθώς και των κατόχων Ανωτέρων Σχολών υπερδιετούς και διετούς κύκλου σπουδών αρμοδιότητας Υπουργείου Παιδείας και Θρησκευμάτων και άλλων υπουργείων , που επιθυμούν να καταταγούν στη Σχολή Αρχιτεκτόνων Μηχανικών προς απόκτηση και άλλου πτυχίου για το** **ακαδημαϊκό έτος 2014-2015, ότι η Γενική Συνέλευση** (συνεδρίαση 21.5.14) αφού έλαβε υπόψη τις διατάξεις του άρθρου 57 του Ν.4186/17.9.2013, του Ν.4218/10.12.13 και τα άρθρα 1,2,3 της Φ1/192329/Β3/ Υ.Α., (ΦΕΚ 3185 τ. Β 16-12-2013), Φ2/121871/Β3/3-11-2005 και Φ.2 125186/Β3/22-11-06 Υπουργικές Αποφάσεις, αποφάσισε η επιλογή των υποψηφίων προς κατάταξη πτυχιούχων να γίνει με εξετάσεις σε τρία μαθήματα**, Ελεύθερο Σχέδιο 1 & 2, Αρχιτεκτονικό Σχεδιασμό 1 & 2** και **Ιστορία και Θεωρία 1 & 2.**

Το ποσοστό των κατατασσομένων είναι **12%** επί του αριθμού των εισακτέων. Για κάθε ακαδημαϊκό έτος ο αριθμός των εισακτέων καθορίζεται με Υ.Α.

Η εγγραφή των επιτυχόντων σε εξάμηνο ορίζεται απο τη Γενική Συνέλευση της Σχολής. Η Γραμματεία ανακοινώνει τις ημερομηνίες εγγραφής. Οι επιτυχόντες υποχρεούνται να εξετασθούν σε μαθήματα τα οποία σύμφωνα με το πρόγραμμα της Σχολής κρίνεται ότι δεν διδάχθηκαν πλήρως στη Σχολή προέλευσης και αντίστοιχα απαλλάσσονται από την εξέταση μαθημάτων που διδάχθηκαν πλήρως στη Σχολή προέλευσης. Επίσης, απαλλάσσονται από τα μαθήματα στα οποία θα εξετασθούν για την κατάταξή τους στη Σχολή.

Τα δικαιολογητικά **(πρωτότυπα ή ευκρινή φωτοαντίγραφα)** είναι:

Αίτηση για κατάταξη (χορηγείται από τη Γραμματεία)

Αντίγραφο διπλώματος με βαθμό

Αντίγραφο διπλώματος με αναλυτική βαθμολογία (προκειμένου για πτυχιούχους του εξωτερικού, συνυποβάλλεται και βεβαίωση ισοτιμίας του τίτλου σπουδών από το **ΔΟΑΤΑΠ (Ι.Τ.Ε).**

Οι αιτήσεις μαζί με τα δικαιολογητικά υποβάλλονται στη Γραμματεία της Σχολής Αρχιτεκτόνων Μηχανικών από **1 μέχρι 15 Νοεμβρίου 2014.**

Ο χρόνος διενέργειας των εξετάσεων θα είναι το διάστημα **από 1 έως 19 Δεκεμβρίου.**

Tο πρόγραμμα των εξετάσεων **ανακοινώνεται 10 ημέρες** πριν από την έναρξη των εξετάσεων.

ΕΞΕΤΑΖΟΜΕΝΑ ΜΑΘΗΜΑΤΑ ΚΑΙ ΥΛΗ

**Ελεύθερο Σχέδιο 1 & 2** (διάρκεια εξέτασης 5 ώρες)  **(τηλ. 210772.1905 και 210772.3755)**

Το θέμα αποτελείται από αντικείμενα που συνιστούν ένα δομημένο περιβάλλον.

Ζητείται η αρμονική απεικόνιση του θέματος στην προς σχεδίαση επιφάνεια. Με τη φράση «αρμονική απεικόνιση» εννοούμε τη σωστή μεταφορά του θέματος ως προς το σχήμα, το μέγεθος και την σωστή τοποθέτησή του στη σχεδιαστική επιφάνεια του χαρτιού.

Ενδείκνυται η τοποθέτηση του θέματος και η ακριβής μεταφορά των αναλογιών του να γίνει με τη βοήθεια της σχέσης ύψος / πλάτους, καθώς και των αξόνων συμμετρίας.

Επίσης, να χρησιμοποιηθούν οι αλληλεξαρτήσεις σημείων και γραμμών ως βοηθητικά στοιχεία για την οργάνωση επιφανειών, σχημάτων και όγκων, καθώς και η απλοποιημένη απόδοση με πέντε τόνους των φωτεινών και σκιερών επιφανειών που συνθέτουν το σύνολο του θέματος.

Είναι απαραίτητη η ένταξη του θέματος στον περιβάλλοντα χώρο.  
Η εξέταση θα γίνεται σε χαρτί seler διαστάσεων 50 Χ 70, το οποίο θα χορηγείται από τη Γραμματεία.

**Αρχιτεκτονικός Σχεδιασμός 1 & 2** (διάρκεια εξέτασης 8 ώρες)  **(τηλ. 210772.3374)**

Επεξεργασία και σχεδιαστική απεικόνιση μικρού συνθετικού θέματος σε κάτοψη, τομή και όψη. Σχεδίαση σε ριζόχαρτο 64 Χ 45, υπό κλίμακα, με ελεύθερο χέρι ή με χρήση οργάνων (παραλληλογράφο, τρίγωνα ). Σχεδίαση με μολύβι, μελάνι ή μαρκαδόρο .

Οργάνωση και παρουσίαση του πίνακα του σχεδίου. Διευκρινίζεται ότι για τις αριθμητικές πράξεις επιτρέπεται η χρήση αριθμομηχανής και όχι κινητού τηλεφώνου.

Οι υποψήφιοι θα πρέπει να έχουν μαζί τους πινακίδες και όλα τα κατάλληλα όργανα σχεδίασης.

Τα ριζόχαρτα θα δοθούν από τη Σχολή και δεν επιτρέπεται η χρήση καμβά.

**Ιστορία και Θεωρία 1 & 2** (διάρκεια εξέτασης 3 ώρες)   
 **(τηλ. 210772.3320)**

Η προϊστορική εποχή στην Ελλάδα και τα μνημεία της. Γενική χρονολογική τοποθέτηση. Αρχιτεκτονική στη Μινωϊκή Κρήτη και στην Μυκηναϊκή Ελλάδα. Η αρχιτεκτονική κατά τη γεωμετρική και την πρώιμη αρχαϊκή εποχή στον Ελληνικό χώρο. Πρώτη εμφάνιση των ρυθμών. Η αρχιτεκτονική κατά την όψιμη αρχαϊκή εποχή (6ος π.Χ. αιώνας) στην Ελλάδα και τις Ελληνικές αποικίες. Μορφές, τρόποι σύνθεσης και μνημεία.

Εξέταση της αρχαίας Ελληνικής και Ρωμαϊκής αρχιτεκτονικής. Τυπολογικά ζητήματα. Υλικά και τρόποι δομής. Αρχιτεκτονικοί ρυθμοί. Πλαστικός διάκοσμος. Τρόποι σύνθεσης. Οι αρχιτέκτονες. Οι σπουδαιότεροι ναοί και η ιστορία τους. Πολεοδομία και οχυρωματική. Διάταξη χώρων του δημοσίου βίου. Αναλυτική τυπολογική και μορφολογική εξέταση των κτιρίων ειδικής χρήσεως. Κτίρια του δημόσιου βίου (πρυτανεία, βουλευτήρια, δικαστήρια, στοές, βασιλικές κλπ), πνευματικής αγωγής (σχολεία, θέατρα, ωδεία, βιβλιοθήκες κλπ), σωματικής αγωγής (γυμνάσια, παλαίστρες, στάδια, λουτρά), αναμνηστικά (χορηγικά μνημεία, τάφοι, μαυσωλεία) και του ιδιωτικού βίου (κατοικίες).

Βιβλίο: Χαράλαμπος Μπούρας "Μαθήματα Ιστορίας της Αρχιτεκτονικής», τόμος Α΄ Αθήνα 1999, Κεφ. V έως XX., εκδόσεις ΣΥΜΜΕΤΡΙΑ,το οποίο μπορούν να προμηθευτούν από οποιοδήποτε βιβλιοπωλείο ή και από τις ίδιες τις εκδόσεις που βρίσκονται στην οδό Ιωάνου Θεολόγου 80, Ζωγράφου, Αθήνα .

**Η Γραμματεία δέχεται τις εργάσιμες ημέρες από 12.00 - 14.00 μ.μ.**

**(ΑΠΟ ΤΗ ΓΡΑΜΜΑΤΕΙΑ ΤΗΣ ΣΧΟΛΗΣ)**